钦定古今图书集成/明伦汇编/氏族典/第073卷 > 朱显榕〈英燿〉
## 钦定古今图书集成/明伦汇编/氏族典/第073卷 > 朱显榕〈英燿〉

按《名山藏分藩记》：“楚端王薨，子显榕自长乐王立，是
为愍王。王居端王丧，遇生辰，却群臣之贺。仪宾宝者，
靖王婿也，与其弟贡多营利，王疏之。宗室讼宝，王弗
庇也，而收其赐田。宝怨，使贡诬奏王幸臣玉海与其
府中人呼王万岁，诱王演武，设水戏，习水军。书上肃
帝下都御史、御史治都御史。御史具言王居丧却贺，
能知礼，削宝为编民。”然王亦时有不法事。初，王娶于
吴，生《英燿》，封为世子，见王宫人方儿，悦之，私烝之外
舍。王知之，禁方儿北园，笞其狎人陶元，死之。居亡何，
王与诸王泛湖，登湖台，娼幺儿侍英燿，又悦之，通之
于湖亭。明日，《英燿》具筐通中，使其卒金与卒良辅筐
幺儿致之馆。王怒甚，发声死二卒。二卒惧，如元也，告
英燿曰：“王怒，世子之位不可知矣。”英燿曰：“然，不如我
先会。”元夕，世子与二卒谋，置酒享王，煞之以力士。王
至，世子匿力士堂后，曰：“炮可举也。”酒数进，犒从人。王
从人下，受犒。英燿示力士炮，力士出，以铜瓜挝王。王
瞿然曰：“燿，燿，脑出死。”燿取铜鞭鞭王尸，迎幺儿为新
妃，处端王之宫。迁端王主事闻，逮英燿，夜斩之，焚其
尸，谥王曰愍。楚人称愍王为“破头王”，肃帝二十四年
也。